SA man in Aus vas vir ‘dwelmsmokkelary’Die dwelms is versteek in die basis van ‘n houtkrat wat van Suid-Afrika na Australië verskeep is. (Foto: Nieu-Suid-Wallis-polisie) ŉ 45-jarige Suid-Afrikaanse man is agter tralies in Sydney in Australië nadat 68 kg kokaïen met ŉ geraamde straatwaarde van R340 miljoen in ŉ besending houtmeubels gekry is. Australiese doeanebeamptes het onraad met die skeepskratte vermoed en dit met X-straaltegnologie gefynkam. Een van die kratte is uitmekaar gehaal en altesame 61 pakkies met wit poeier is daarin gevind. Forensiese toetse het dit as kokaïen aangedui. Sydney Morning Herald het die man as Paul Shannon Finlayson van Edenvale in Johannesburg geïdentifiseer. Ondersoekers het ŉ sogenaamde beheerde aflewering by ŉ stoorplek in Campbelltown gedoen en die perseel deurlopend dopgehou. Finlayson is in hegtenis geneem toe hy die besending gister wou gaan afhaal. Die Nieu-Suid-Wallis-polisie het in ŉ verklaring gesê ondersoekers het ná Finlayson se inhegtenisneming toegeslaan op nog drie persele in Campbelltown, waar hulle op verskeie items beslag gelê het. Die dwelms is versteek in die basis van ‘n houtkrat wat van Suid-Afrika na Australië verskeep is. (Foto: Nieu-Suid-Wallis-polisie) Finlayson is aangekla van die besit en invoer van dwelms. Hy het reeds in die hof verskyn, waar sy aansoek om borgtog van die hand gewys is. Sydney Morning Herald het berig ondersoekers het bevestig Finlayson se inhegtenisneming dui op nuwe bewyse van ŉ misdaadsindikaat wat dwelms van Suid-Afrika na Australië smokkel. Volgens die koerant reis Finlayson al sedert 2016 na en van Australië.